VCOM ดีดบวก 3% ลุ้นผลงานไตรมาส 2 สดใส รับรายได้บริการหนุน
VCOM ดีดบวก 3% ลุ้นผลงานไตรมาส 2 สดใส รับรายได้บริการหนุน
29 มิ.ย. 2563

ผู้สื่อข่าวรายงานว่า ราคาหุ้น บริษัท วินท์คอม เทคโนโลยี จำกัด (มหาชน) หรือ VCOM ณ เวลา 15.19 น. อยู่ที่ระดับ 3.38 บาท บวก 0.10 บาท หรือ 3.05% สูงสุดที่ระดับ 3.56 บาท ต่ำสุดที่ระดับ 3.20 บาท ด้วยมูลค่าการซื้อขาย 111.38 ล้านบาท

ด้านนางทรงศรี ศรีรุ่งเรืองจิต กรรมการผู้จัดการ VCOM เปิดเผยว่า แนวโน้มผลการดำเนินงานในไตรมาส 2/2563 บริษัทคาดว่ายังเป็นไปตามคาดการณ์ที่ประเมินไว้ หลังจากไตรมาส 1/2563 บริษัทมีกำไรสุทธิอยู่ที่ 26.50 ล้านบาท เพิ่มขึ้น 212.99% จากไตรมาสเดียวกันปีก่อน ที่มีกำไรสุทธิ 8.47 ล้านบาท และรายได้รวม 628.90 ล้านบาท เพิ่มขึ้น 67.95% จากไตรมาสเดียวกันปีก่อน ที่มีรายได้รวม 374.45 ล้านบาท
นอกจากนี้ คาดว่าอัตรากำไรขั้นต้นในไตรมาส 2/2563 จะเพิ่มขึ้นจากไตรมาสก่อน ที่มีอัตรากำไรขั้นต้นอยู่ที่ 16.22% เนื่องจากไตรมาสก่อนบริษัทมีรายได้จากการขายมาก ซึ่งมีอัตรากำไรขั้นต้นค่อนข้างน้อย และในช่วงที่เหลือของปี 2563 บริษัทพยายามเพิ่มรายได้จากการบริการที่มีอัตรากำไรขั้นต้นสูงกว่ารายได้จากการขาย
ทั้งนี้ ในปี 2563 บริษัทตั้งเป้าหมายมีรายได้อยู่ที่ 2,045 ล้านบาท เติบโต 15% จากปีก่อน ที่มีรายได้อยู่ที่ 1,781.83 ล้านบาท โดยมาจากรายได้จากการขายจำนวน 1,527 ล้านบาท เพิ่มขึ้นจากปีก่อน ที่มีรายได้จากการขายอยู่ที่ 1,126.50 ล้านบาท ซึ่งในไตรมาส 1/2563 บริษัทมีรายได้จากการขายแล้ว 481.40 ล้านบาท และรายได้จากการบริการ จำนวน 518 ล้านบาท ลดลงจากปีก่อน ที่มีรายได้จากการบริการอยู่ที่ 647.29 ล้านบาท ซึ่งในไตรมาส 1/2563 บริษัทมีรายได้จากการบริการแล้ว 141.56 ล้านบาท
 